Rímska verejná latrína nájdená pri vykopávkach v Ostia Antica; na rozdiel od moderných inštalácií, Rimania nevideli potrebu poskytovať jednotlivým používateľom súkromie.
 Verejná latrína na stránkach rímskeho fóra v Aténach.
 Rímske latríny vo vile Els Munts (Altafulla v meste Tarragonès, Španielsko).  
1) Výsernicová lavica  
2) Hlavný vodný kanál  
3) Predný vodný kanál  
6) Oddeľovač  
7) Umývadlo
**Latrína** je jednoduchý záchod (toaleta) alebo ešte jednoduchšie hygienické riešenie, ktoré sa využíva samostatne alebo ako súčasť organizovaného sanitačného systému. Môže to byť napríklad aj obyčajná hlbšia priekopa alebo plytký výkop v tábore, ktoré sa majú použiť pri núdzovej sanitácii. Môže sa však jednať aj o pokročilejšie konštrukcie trvalého charakteru - rôzne búdky a prístrešky, vrátane prípadných systémov na odplavovanie výkalov.

Pojem „latrína" sa stále bežne používa vo vojenskej terminológii, v civilnom použití sa používa najmä na vidieku alebo v kontexte núdzových riešení. V dnešnej dobe sa oveľa častejšie používa slovo „toaleta", s výnimkou označovania jednoduchých alebo provizórnych systémov.

Používanie latrín bolo významným pokrokom v sanitačných technológiách, najmä v porovnaní so základnejšími postupmi, ako je otvorená defekácia. Pomohlo to napríklad obmedziť šírenie mnohých chorôb prenášaných vodou. Riziková defekácia v neupravených latrínach však zostala aj do konca roka 2020 stále veľmi rozšíreným problémom a postihuje viac ako 3 miliardy ľudí (46 % svetovej populácie). Odstránenie tejto hrozby pre verejné zdravie je jedným zo 17 cieľov OSN v oblasti trvalo udržateľného rozvoja .

Terminológia
------------

Slovo „latrína" je odvodené z latinského *slova lavatrina*, čo doslova znamená kúpeľ. Myslelo sa tým provizórne umývanie, čiže ručný kúpeľ, ak si používateľ so sebou doniesol džbán s vodou, alebo ak bol súčasťou zariadenia vodný žľab. Dnes sa toto slovo bežne používa v zmysle, že sanitačné zariadenie je menej pokročilé a menej hygienické ako štandardná moderná toaleta. Daný špecifický výraz sa niekedy používa aj na opis spoločných zariadení, ako sú napríklad plytké žľaby používané v núdzových hygienických situáciách, napr. po zemetrasení, povodni, alebo inej prírodnej katastrofe.

Druhy
-----

 Latríny v Krak des Chevaliers v Sýrii
V dávnej i nedávnej histórii vzniklo mnoho obdôb latrínovej technológie, od veľmi jednoduchých až po zložitejšie. Čím je systém prepracovanejší, tým je väčšia pravdepodobnosť, že sa namiesto slova „latrína" použije výraz „toaleta".

### Jamová latrína

Jamová latrína je jednoduchý minimalistický záchod, v podstate je to obyčajná diera (jama) v zemi. Sofistikovanejšie latríny môžu zahŕňať podlahovú dosku alebo ventiláciu na zníženie zápachu či množenia múch a komárov (nazývaná ventilovaná vylepšená latrína alebo „VIP latrína", z angl. ventilated improved latrine). Mnoho vojenských jednotiek, ak sa plánuje dlhšie používanie latrín, umiestňuje nad jamy jednoduché prístrešky a sedáky. Jama je spravidla umiestnená v dostatočnej vzdialenosti od akýchkoľvek vodných zdrojov, aby sa minimalizovala možná kontaminácia. Po výraznom naplnení je jama zvyčajne zakopaná.

Medzi ďalšie typy jamových latrín patria továrensky vyrábané modely pre použitie v záhradách či pri chalupách, vrátane tzv. kompostovacích toaliet.

### Priekopová latrína

V miestach bez akejkoľvek sanitárnej infraštruktúry a pre núdzovú hygienu, možným dlhodobejším funkčným riešením je priekopová latrína. Jej základom je krátka stoka, čiže žľab alebo priekopa v zemi, asi 1 - 1,5 m hlboká a 1 - 6 m dlhá. Odpad sa ňou buď odplavuje alebo odsúva samospádom na krátku vzdialenosť, alebo sa v nej odpad zhromažďuje a priekopa sa postupne zahrabáva zeminou.

#### Štrbinová priekopová latrína

Štrbinová priekopová latrína pozostáva z dostatočne úzkej priekopy, aby sa nad ňou dalo stáť s jednou nohou po oboch stranách. Tento typ sa používa buď v stoji alebo v podrepe, s nohami používateľov obkročmo nad jamou, alebo v rôznych úpravách na sedenie alebo opieranie sa o nosnú konštrukciu. Takou oporou môže byť jednoducho guľatina, doska, vetva alebo podobný predmet umiestnený v pravom uhle k dlhej osi priekopy. Takýto typ latríny sa už dnes nikde bežne nevyskytuje, ale môže sa použiť na núdzovú hygienu.

#### Plytká priekopová latrína

Plytká priekopová latrína je podobná štrbinovej latríne, ale je o niečo širšia (20 - 30 cm), a hĺbku má iba asi 15 cm. Tento typ latríny sa často používa v počiatočných fázach núdzových situácií a je jednoduchým vylepšením urgentnej situácie na lúkach či iných plochách určených na hromadnú otvorenú defekáciu. Odporúčaným pravidlom núdzovej hygieny je zabezpečiť 0,25 m2 pôdy na osobu a deň. To znamená 2 500 m2 na 10 000 ľudí denne, alebo takmer dva hektáre týždenne. Pánske a dámske oblasti by mali byť podľa možnosti oddelené.

### Žumpová latrína

Žumpová latrína je v podstate malá septiková nádrž umiestnená priamo pod účupnou miskou alebo zbernou panvicou suchého záchodu. Môže mať aj odtokové potrubie siahajúce pod hladinu kvapaliny v nádrži, čím sa vytvára jednoduché vodné tesnenie na minimalizáciu zápachu.

### Najzákladnejšie primitívne podoby

* Táborníci často vyhrabávajú plytkú jamku na jedno použitie.
* Vedro

Referencie
----------

1. ↑   *Field Facilities for Human Waste Disposal. Army Study Guide.* [online]. [Cit. 2021-05-24]. Dostupné online.
2. ↑  HARVEY, Peter, et al.. *Excreta disposal in emergencies: A field manual. An inter-agency publication.*. Loughborough : Loughborough University - Water, Engineering and Development Centre (WEDC), 2007. Dostupné online. ISBN 9781843801139. S. 250.
3. ↑  OKRAM, Julion. *Inadequate sanitation: Monitoring and prospective eradication by 2030* [online]. [Cit. 2021-08-25]. Dostupné online.
4. ↑  TILLEY, E. et al.. *Compendium of Sanitation Systems and Technologies.*. 2nd Revised Edition. vyd. Duebendorf, Switzerland : Swiss Federal Institute of Aquatic Science and Technology (Eawag), 2014.